DÔVODOVÁ SPRÁVA
A. Všeobecná časť
Vláda Slovenskej republiky predkladá vládny návrh zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov (ďalej len „návrh zákona“) na základe úlohy č. 12 na mesiac december z Plánu legislatívnych úloh vlády SR na rok 2025.
Cieľom návrhu zákona je jednoznačne a transparentne definovať kompetencie jednotlivých orgánov úradnej kontroly potravín. Táto potreba vyplýva zo správy Najvyššieho kontrolného úradu Slovenskej republiky z roku 2023 s názvom „Kontrola bezpečnosti potravín v SR“, v ktorej Najvyšší kontrolný úrad Slovenskej republiky identifikoval existenciu tzv. „šedých zón“ – prevádzok, ktoré sú síce podľa Najvyššieho kontrolného úradu Slovenskej republiky riadne kontrolované, avšak aktuálne znenie zákona Národnej rady Slovenskej republiky č. 152/1995 Z. z. o potravinách v znení neskorších predpisov (ďalej len „zákon Národnej rady Slovenskej republiky č. 152/1995 Z. z.“) vymedzuje kompetencie príslušných orgánov nedostatočne a nejasne. Doterajšie opatrenia na riešenie týchto nejasností, realizované formou „Dohody o spolupráci medzi Štátnou veterinárnou a potravinovou správou Slovenskej republiky a Úradom verejného zdravotníctva Slovenskej republiky“, nemajú charakter trvalého a zákonom upraveného riešenia.
Navrhované právne ukotvenie kompetencií v rámci návrhu zákona prispeje k zabezpečeniu jednotného, efektívneho a bezproblémového výkonu kontrolných činností, zvýši právnu istotu a zároveň posilní dôveru verejnosti v systém úradnej kontroly potravín.
Návrh zákona nebude predmetom vnútrokomunitárneho pripomienkového konania.
Návrh zákona nebude mať vplyv na rozpočet verejnej správy, limit verejných výdavkov, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, služby verejnej správy ani manželstvo, rodičovstvo a rodinu.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

